I en redegørelse til sundhedsminister Astrid Krag erkender Sundhedsstyrelsen, at sagsbehandlingen af psykiater Arne Mejlhede fra Hobro har været langsom og mangelfuld. Som følge af DR Nyheders afsløringer af flere tilfælde af fejl- og overmedicinering bad sundhedsministeren Sundhedsstyrelsen om en forklaring, og af denne redegørelse fremgår det, at registreringen og behandlingen af henvendelser udefra har været for dårlig. - Jeg kan konstatere, at der er sket væsentlige fejl i Sundhedsstyrelsen. Det gælder både i forhold til at overholde gængse sagsbehandlingsregler og prioritering af styrelsens tilsynsvirksomhed. Det er naturligvis stærkt kritisabelt og meget beklageligt, siger sundhedsminister Astrid Krag i en pressemeddelelse. Tilbage i december gav Sundhedsstyrelsen Arne Mejlhede et fagligt påbud, og styrelsen skal nu vurdere, om det påbud er overholdt. Se indslag om kritikken af psykiateren øverst i artiklen.

Opsummering:
Sagsbehandlingen har ikke levet op til formelle regler.